RESOLUTION VEDTAGET AF RÅDET OG AF REPRÆSENTANTERNE FOR MEDLEMSSTATERNES REGERINGER, FORSAMLET I RÅDET den 17. februar 1997 om ulovligt og skadeligt indhold på internet (97/C 70/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET -

som henviser til traktaten om oprettelse af Det Europæiske Fællesskab,

som henviser til anmodningen til Kommissionen fra det uformelle møde mellem ministrene med ansvar for telekommunikation og ministrene med ansvar for kultur og audiovisuelle spørgsmål den 24. april 1996 i Bologna om at udarbejde en oversigt over de problemer, som internets hurtige udvikling giver anledning til, og i særdeleshed at vurdere, om en regulering på fællesskabsplan eller internationalt plan er ønskværdig,

son henviser til det uformelle møde mellem justitsministrene og indenrigsministrene den 26. og 27. september 1996 i Dublin, hvor et mere vidtgående samarbejde mellem medlemsstaterne om bekæmpelse af menneskehandel og seksuelt misbrug af børn blev drøftet, og hvor betydningen af tre aktioner blev fremhævet,

som henviser til konklusionerne om pædofili og internet fra samlingen i Rådet den 27. september 1996, hvor Rådet besluttede at udvide den arbejdsgruppe, der blev nedsat efter Bologna-mødet, til også at omfatte repræsentanter for ministrene med ansvar for telekommunikation samt internetudbydere og -tjenesteydere, indholdsindustri og brugere med henblik på i god tid inden samlingen i Rådet den 28. november 1996 at fremlægge konkrete forslag/mulige foranstaltninger, idet Det Forenede Kongeriges foranstaltninger til bekæmpelse af ulovlig brug af internet eller lignende net også inddrages i overvejelserne,

som henviser til det forslag om en aftale om internationalt samarbejde om internetspørgsmål, som Frankrig har forelagt OECD,

som henviser til samlingen i Rådet den 8. oktober, hvor behovet for yderligere at analysere de spørgsmål, der ligger til grund for udformningen af en informationssamfundspolitik på internationalt plan og for koordinering mellem initiativer på disse områder blev erkendt, og hvor det tyske tilbud om at være vært for en international konference herom, som skal forberedes i tæt samarbejde med Kommissionen og medlemsstaterne, blev hilst velkommen,

som henviser til erklæringen fra Rådet og fra undervisningsministrene, forsamlet i Rådet den 20. december 1996, om beskyttelse af børn og bekæmpelse af pædofili (1),

som henviser til Kommissionens tilsagn om at forelægge Det Europæiske Råd i Dublin i december 1996 en ajourtført udgave af handlingsplanen om Europa på vej mod informationssamfundet for at klarlægge sammenhængen i de forskellige skridt, der er taget,

som mærker sig den nylige meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget vedrørende ulovligt og skadeligt indhold på internet samt Kommissionens grønbog om beskyttelse af mindreårige og af menneskelig værdighed i forbindelse med de nye elektroniske tjenester, som begge giver anledning til indgående overvejelser,

som erindrer om den gavn, som navnlig uddannelsesverdenen kan have af internet, idet det kan give borgerne nye ressourcer og gøre det lettere at skabe og formidle samt give fri adgang til stadigt voksende kilder af digital information,

som erindrer om behovet for at bekæmpe ulovlig brug af internets tekniske muligheder, navnlig for så vidt angår krænkelser af børn -

1. HILSER rapporten fra Kommissionens gruppe om ulovligt og skadeligt indhold på internet VELKOMMEN og giver tilsagn om at overveje forslagene i rapporten under hensyn til yderligere drøftelser om Kommissionens meddelelse om ulovligt og skadeligt indhold på internet og om grønbogen om beskyttelse af mindreårige og af menneskelig værdighed i forbindelse med de nye elektroniske tjenester,

2. TAGER HENSYN til det arbejde, der er udført på området retlige og indre anliggender,

3. FORESLÅR, at Kommissionen og medlemsstaterne fortsat skal være ganske særlig opmærksomme på at koordinere arbejdet i grupper, der beskæftiger sig med alle de relevante områder,

4. OPFORDRER medlemsstaterne til at begynde med følgende foranstaltninger:

tilskynde til og lette etableringen af selvregulerende systemer, herunder repræsentative organer for internetudbydere og -brugere, egentlige adfærdskodekser og eventuelt hotlinesystemer for offentligheden til anmedelelse af ulovlige forhold,

tilskynde til, at der stilles filtreringsmekanismer til rådighed for brugerne og etableres klassificeringssystemer; f.eks. bør PICS-standarden (Platform for Internet Content Selection), der er lanceret af det internationale World Wide Web Consortium med fællesskabsstøtte, fremmes,

deltage aktivt i den internationale ministerkonference, som Tyskland skal være vært for, og tilskynde til, at de berørte aktører lader sig repræsentere,

5. ANMODER, for så vidt angår områder, der hører under Fællesskabets kompetence, Kommissionen om:

at sikre opfølgningen af og sammenhængen i arbejdet med de foreslåede foranstaltninger i ovennævnte rapport under hensyn til andet relevant arbejde på området og efter behov indkalde gruppen for at konstatere, om der sker fremskridt, og eventuelt at tage yderligere initiativer,

på fællesskabsplan at fremme koordinering af selvregulerende og repræsentative organer,

at fremme og lette informationsudveksling om bedste praksis på området,

at tage initiativ til forskning på det tekniske område, nanvlig inden for filtrering, klassificering, sporing og bedre beskyttelse af privatlivets fred, alt sammen under hensyntagen til Europas kulturelle og sproglige forskelligartethed,

at underkaste spørgsmålet om retligt ansvar for internetindhold yderligere overvejelser, og

6. ANBEFALER, at Kommissionen, inden for rammerne af Fællesskabets kompetence, og medlemsstaterne træffer alle nødvendige forholdsregler for at styrke effektiviteten af de foranstaltninger, der er omhandlet i denne resolution, gennem internationalt samarbejde på grundlag af resultaterne fra den internationale ministerkonference samt ved drøftelser i andre internationale fora.

(1) EFT nr. C 7 af 10. 1. 1997, s. 12.